यह चेतना कला का प्राण बन सकती है और हमारी टूटती संवेदनाओं को भी बचा सकती है। कला पर बहसें होती हैं, उनमें यथार्थ को तलाशा जाता है, लेकिन हम उस समय इस सत्य को भूल जाते हैं कि कलाओं में पिछड़ापन क्यों है या एक बेजान सन्नाटा क्यों पसरा हुआ है। अब मोहभंग जरूरी है और तिलस्मी लोक से बाहर आना भी समय की मांग है। जो जीवित संसार है, उससे रूबरू होना ही पड़ेगा और वह जीवित संसार दलित कला का विपुल भंडार है। उसे न अपनाना समसामयिक स्थितियों से मुकरने की तरह है। इसलिए दलित कला को केंद्र में रख कर जो काम अब आएगा, वह जीवन की धड़कन को सुनाएगा और समाज की संवेदनाओं को जिंदा भी रखेगा।